CELEX: C2006/294/107
Language: et
Date: 2006-12-02 00:00:00
Title: Kohtuasi T-258/06: 12. septembril 2006 esitatud hagi — Saksamaa Liitvabariik versus komisjon

2.12.2006   
            
            
               ET
            
            
               Euroopa Liidu Teataja
            
            
               C 294/52
            
         12. septembril 2006 esitatud hagi — Saksamaa Liitvabariik versus komisjon
   (Kohtuasi T-258/06)
   (2006/C 294/107)
   Kohtumenetluse keel: saksa
   Pooled
   
      Hageja: Saksamaa Liitvabariik (esindajad: M. Lumma ja C. Schulze-Bahr)
   
      Kostja: Euroopa Ühenduste Komisjon
   Hageja nõuded
   
               —
            
            
               Tühistada komisjoni 23. juuni 2006. aasta tõlgendav teatis, milles käsitletakse ühenduse õigust lepingute sõlmimisel, mis ei ole või on ainult osaliselt reguleeritud riigihankedirektiividega;
            
         
               —
            
            
               mõista kohtukulud välja kostjalt.
            
         Väited ja peamised argumendid
   Hageja vaidlustab 24. juulil 2006 komisjoni Internetilehel ning 1. augustil 2006 Euroopa Liidu Teatajas (ELT C 179, lk 2) avaldatud komisjoni tõlgendava teatise, milles käsitletakse ühenduse õigust lepingute sõlmimisel, mis ei ole või on ainult osaliselt reguleeritud riigihankedirektiividega.
   Oma hagi toetuseks leiab hageja, et komisjonil puudub pädevus vaidlustatud teatise vastuvõtmiseks. Sellega seoses väidab hageja, et vaidlustatud teatis sisaldab uusi riigihangete alaseid eeskirju, mis ületavad kehtivast ühenduse õigusest tulenevaid kohustusi. Need eeskirjad toovad liikmesriikidele kaasa siduvad õiguslikud tagajärjed. Euroopa Ühendusel puuduvad siiski volitused, mille alusel oleks kostjal õigus selliseid eeskirju vastu võtta. Järelikult on hageja arvates sisuliselt tegemist õigustloova akti andmisega.
   Peale selle väidab hageja, et siduvate eeskirjade vastuvõtmisega on rikkunud kostja institutsionaalset tasakaalu nõukogu, Euroopa Parlamendi ja komisjoni vahel.
   Lõpuks leiab hageja, et isegi kui komisjon on pädev vaidlustatud teatist vastu võtma, tuleb teatis tühistada, kuna rikutud on õiguskindluse põhimõtet. Kostja oleks pidanud tuginema asjakohasele õiguslikule alusele ja selle sõnaselgelt asjaomases õigusaktis ära näitama. Komisjon on seetõttu rikkunud ka EÜ artiklis 253 sätestatud põhjendamiskohustust.